CELEX: 32011D0128
Language: lv
Date: 2011-02-24 00:00:00
Title: 2011/128/ES: Komisijas Lēmums ( 2011. gada 24. februāris ), ar kuru groza Lēmumu 2007/863/EK, ar ko Apvienotajai Karalistei attiecībā uz Ziemeļīriju piešķir atkāpi, ko tā pieprasījusi atbilstīgi Padomes Direktīvai 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (izziņots ar dokumenta numuru C(2011) 1033)

25.2.2011   
            
            
               LV
            
            
               Eiropas Savienības Oficiālais Vēstnesis
            
            
               L 51/21
            
         KOMISIJAS LĒMUMS
   (2011. gada 24. februāris),
   ar kuru groza Lēmumu 2007/863/EK, ar ko Apvienotajai Karalistei attiecībā uz Ziemeļīriju piešķir atkāpi, ko tā pieprasījusi atbilstīgi Padomes Direktīvai 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti
   (izziņots ar dokumenta numuru C(2011) 1033)
   (Autentisks ir tikai teksts angļu valodā)
   (2011/128/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 12. decembra Direktīvu 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (1), un jo īpaši tās III pielikuma 2. punkta trešo daļu,
   tā kā:
   
               (1)
            
            
               Ja kūtsmēslu daudzums, ko dalībvalsts ir paredzējusi izmantot uz vienu hektāru gadā, atšķiras no Direktīvas 91/676/EEK III pielikuma 2. punkta otrās daļas pirmajā teikumā un minētās daļas a) apakšpunktā norādītā, minētais daudzums nosakāms tā, lai nekavētu direktīvas 1. pantā minēto mērķu sasniegšanu, un pamatojams ar objektīviem kritērijiem, kā, piemēram, ilgiem veģetācijas periodiem un kultūrām ar lielu slāpekļa patēriņu.
            
         
               (2)
            
            
               Komisija 2007. gada 14. decembrī pieņēma Lēmumu 2007/863/EK, ar ko Apvienotajai Karalistei attiecībā uz Ziemeļīriju piešķir atkāpi, ko tā pieprasījusi atbilstīgi Padomes Direktīvai 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (2), kas atļauj Ziemeļīrijā uz vienu hektāru izlietot 250 kg slāpekļa, kas iegūts no kūtsmēsliem saimniecībās, kurās ir vismaz 80 % zālaugu platību.
            
         
               (3)
            
            
               Ar Lēmumu 2007/863/EK piešķirtā atkāpe 2009. gadā attiecās aptuveni uz 150 Ziemeļīrijas saimniecībām, kas atbilst aptuveni 0,6 % no kopējā saimniecību skaita un 1 % no lauksaimniecībā izmantojamās zemes kopējās platības. Lēmums 2007/863/EK ir spēkā līdz 2010. gada 31. decembrim.
            
         
               (4)
            
            
               Apvienotā Karaliste 2010. gada 23. septembrī iesniedza Komisijai pieprasījumu par šīs atkāpes termiņa pagarināšanu attiecībā uz Ziemeļīrijas reģionu. Pieprasījumā bija iekļauts pamatojums ar objektīviem kritērijiem, kas norādīti Direktīvas 91/676/EEK III pielikuma 2. punkta trešajā daļā.
            
         
               (5)
            
            
               Apvienotā Karaliste Ziemeļīrijas reģionam ir pieņēmusi jaunu rīcības programmu laika posmam no 2011. gada janvāra līdz 2014. gada decembrim, kurā lielā mērā ir saglabāti tās rīcības programmas pasākumi, kas ir spēkā līdz 2010. gada 31. decembrim, un kura attiecas uz visu Ziemeļīrijas teritoriju.
            
         
               (6)
            
            
               Ziemeļīrijā nitrātu koncentrācija virszemes saldūdeņos ir relatīvi zema, 2008. gadā vidējā nitrātu koncentrācija 99,7 % kontroles staciju bija zem 25 mg NO3/l. Laika posmā no 2005. līdz 2008. gadam virszemes saldūdeņu kontroles vietās vidējā nitrātu koncentrācija kopumā bija nemainīga vai samazinājās, arī tajos sateces baseinos, kurus izmanto lielākais to saimniecību īpatsvars, kurām piešķirtas atkāpes. 2008. gadā vidējā gruntsūdeņu nitrātu koncentrācija 91,9 % kontroles staciju bija zem 25 mg NO3/l, un tā līdzīgi kā virszemes ūdeņiem bija nemainīga vai samazinājās.
            
         
               (7)
            
            
               Laika posmā no 2006. līdz 2010. gadam Ziemeļīrijā aitu skaits ir samazinājies aptuveni par 12,5 %, mājputnu skaits – par 11,5 % un liellopu skaits – par 4,7 %, savukārt cūku skaits ir pieaudzis par 9,8 %. Ziemeļīrijas lauksaimniecība joprojām galvenokārt balstās uz zālāju izmantošanu.
            
         
               (8)
            
            
               Kūtsmēslu slāpekļa (N) daudzums, kas saražots Ziemeļīrijas saimniecībās laika posmā no 2006. līdz 2010. gadam, ir samazinājies par 6,4 %, bet kūtsmēslu deva uz vienu hektāru zemes ir samazinājusies par 4,7 %. Lauksaimniecībā izmantojamā platība, kurā var izmantot kūtsmēslus, ir samazinājusies par 1,7 %. Ziemeļīrijā kūtsmēslu slāpekli (N) iegūst galvenokārt no liellopiem, bet arī no aitām, mājputniem un cūkām. Kopējā kūtsmēslu slāpekļa (N) daudzuma samazināšanās lielākoties saistāma ar lejupslīdi liellopu nozarē, un galvenais izmaiņu iemesls šajā nozarē ir gaļai paredzēto govju un to pēcnācēju skaita samazināšanās.
            
         
               (9)
            
            
               Ņemot vērā zinātnisko informāciju, kas minēta pieprasījumā par atkāpes termiņa pagarināšanu, kā arī pasākumus, ko Apvienotā Karaliste saskaņā ar rīcības programmu laika posmā no 2011. gada janvāra līdz 2014. gada decembrim apņēmusies veikt Ziemeļīrijas reģionā, var secināt, ka Direktīvā 91/676/EEK aprakstītie atkāpes piešķiršanas nosacījumi, piemēram, ilgi veģetācijas periodi un kultūras ar lielu slāpekļa patēriņu, joprojām ir spēkā un ka atkāpe nekavēs minētās direktīvas mērķu sasniegšanu.
            
         
               (10)
            
            
               Lai nodrošinātu, ka ganību saimniecības var turpināt izmantot atkāpes sniegtās priekšrocības, ir lietderīgi pagarināt Lēmuma 2007/863/EK spēkā esības termiņu līdz 2014. gada 31. decembrim.
            
         
               (11)
            
            
               Lēmumā 2007/863/EK noteiktais termiņš, līdz kuram ziņojumi jāiesniedz Komisijai, būtu jāpielāgo, lai atvieglotu administratīvo slogu, atļaujot Apvienotajai Karalistei attiecībā uz Ziemeļīrijas reģionu noteikt tikai vienu termiņu visiem ziņošanas pienākumiem.
            
         
               (12)
            
            
               Šajā lēmumā paredzētie pasākumi ir saskaņā ar atzinumu, ko sniegusi Nitrātu komiteja, kas izveidota ar Direktīvas 91/676/EEK 9. pantu,
            
         IR PIEŅĒMUSI ŠO LĒMUMU.
   1. pants
   Lēmumu 2007/863/EK groza šādi.
   
               1.
            
            
               Lēmuma 1. pantu aizstāj ar šādu pantu:
               “1. pants
               Apvienotās Karalistes 2007. gada 10. augusta vēstulē pieprasīto atkāpi attiecībā uz Ziemeļīriju un 2010. gada 23. septembra vēstulē pieprasīto termiņa pagarinājumu, kas atļauj lietot vairāk kūtsmēslu, nekā paredzēts Direktīvas 91/676/EEK III pielikuma 2. punkta otrās daļas pirmajā teikumā un minētās daļas a) apakšpunktā, piešķir, ja ir ievēroti šajā lēmumā noteiktie nosacījumi.”
            
         
               2.
            
            
               Lēmuma 8. panta 1. punkta pēdējo teikumu aizstāj ar šādu teikumu:
               “Šīs kartes ik gadu iesniedz Komisijai līdz jūnijam.”
            
         
               3.
            
            
               Lēmuma 11. pantu aizstāj ar šādu pantu:
               “11. pants
               Piemērošana
               Šo lēmumu piemēro saistībā ar Ziemeļīrijas 2010. gada Noteikumiem par nitrātu rīcības programmu (Nitrates Action Programme Regulation).
               Tas zaudē spēku 2014. gada 31. decembrī.”
            
         2. pants
   Šis lēmums ir adresēts Lielbritānijas un Ziemeļīrijas Apvienotajai Karalistei.
   
      Briselē, 2011. gada 24. februārī
      
         
            Komisijas vārdā –
         
            Komisijas loceklis
         
         Janez POTOČNIK
      
   
   
      (1)  OV L 375, 31.12.1991., 1. lpp.
   
      (2)  OV L 337, 21.12.2007., 122. lpp.